《王元宾之子经纡道过我晋康临行赠别》
宋代·曾丰

乃翁于我松梅竹，之子于翁芝兰玉。
薰薰蔼蔼仁义容，便便坦坦诗书腹。
向来相访鲁东家，今来相访洛南涯。
饱参禅觉一宿别，精进射功三年差。
家传自许已跨灶，庭对相期毋媚奥。
马蹄历块且徐行，鹏背负天终远到。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。